**พระครูประโชติรัตนานุรักษ์** นามเดิม **สว่าง เวทมาหะ** ฉายา **จนฺทวํโส** (13 เมษายน พ.ศ. 2514 – 18 มกราคม พ.ศ. 2562) เป็นเจ้าอาวาสวัดรัตนานุภาพ (วัดโคกโก), เจ้าคณะอำเภอสุไหงปาดี และประธานเครือข่ายพระธรรมทูตอาสาจังหวัดนราธิวาส ที่มรณภาพจากสถานการณ์ความไม่สงบในชายแดนภาคใต้ของประเทศไทย

มรณกรรมของท่าน นำมาซึ่งความโศกเศร้าของชาวพุทธและมุสลิมในสามจังหวัดชายแดนใต้ โดยทางฮิวแมนไรตส์วอตช์ ซึ่งเป็นองค์กรสิทธิมนุษยชนระหว่างประเทศ ได้ออกแถลงการณ์ประณามกลุ่มก่อความไม่สงบ รวมถึงมีประชาชน ผู้นำศาสนา และอาสาสมัครกว่า 55,500 คนร่วมเดินรณรงค์ต่อต้านการใช้ความรุนแรง

ประวัติ
-------

|  |
| --- |
| *"ไม่ตายไม่ขอเลิกทำความดี"* |
| —พระครูประโชติรัตนานุรักษ์ |

ท่านเป็นชาวพุทธ ที่เติบโตในหมู่บ้านอิสลาม โดยมีเพื่อนและครูเป็นชาวมุสลิม สำเร็จการศึกษาจากโรงเรียนบ้านเจ๊ะเด็ง แล้วตัดสินใจบวชเป็นพระเมื่ออายุ 20 ปี ที่วัดรัตนานุภาพ โดยได้ทำการพัฒนาวัดที่ท่านบวชและทำนุบำรุงพระพุทธศาสนาในบ้านเกิด ตลอดจนเป็นพระธรรมทูตอาสา 4 จังหวัดชายแดนภาคใต้ และได้รับการยกย่องเป็นพระนักพัฒนา แม้ท่านจะทราบถึงความไม่สงบในชายแดนภาคใต้ของประเทศไทย แต่ก็ไม่ยอมทิ้งวัด เนื่องด้วยเป็นแผ่นดินเกิด

พ.ศ. 2560 ได้มีพิธีฉลองสัญญาบัตรพัดยศของพระครูประโชติรัตนานุรักษ์ โดยมีผู้แทนพิเศษของรัฐบาลเป็นประธาน

สมณศักดิ์
---------

* เป็นฐานานุกรมในตำแหน่ง *พระปลัด*
* 5 ธันวาคม พ.ศ. 2550 เป็นพระครูสัญญาบัตรที่ *พระครูประโชติรัตนานุรักษ์*

มรณภาพ
------

ช่วงเวลา 2 ทุ่ม ของวันที่ 18 มกราคม พ.ศ. 2562 ได้เกิดเหตุกลุ่มคนร้ายขี่รถจักรยานยนต์เข้ามาในวัด แล้วยิงใส่กุฏิหลายสิบนัดก่อนหลบหนี ส่งผลให้พระครูประโชติรัตนานุรักษ์ กับพระลูกวัด 1 รูปมรณภาพในที่เกิดเหตุ รวมถึงมีพระได้รับบาดเจ็บอีก 2 รูป ที่ได้รับการส่งรักษาต่อ ณ โรงพยาบาลสุไหงโก-ลก

สถานีโทรทัศน์ไทยพีบีเอส เผยสถิติจำนวนพระที่มรณภาพจากความไม่สงบในชายแดนภาคใต้ของประเทศไทย จนถึงเหตุการณ์ครั้งนี้ นับรวมได้ 21 รูป (ส่วนฮิวแมนไรตส์วอตช์ ระบุว่ามีพระภิกษุมรณภาพรวม 23 รูป และบาดเจ็บกว่า 20 รูป)

จากเหตุการณ์ครั้งดังกล่าว สมเด็จพระอริยวงศาคตญาณ (อัมพร อมฺพโร) สมเด็จพระสังฆราช มีพระบัญชาให้รับการศพพระครูประโชติรัตนานุรักษ์ รวมถึงพระภิกษุทุกรูปที่มรณภาพไว้ในพระสังฆราชานุเคราะห์

วันที่ 19 มกราคม มีผู้เข้าร่วมพิธีสรงน้ำศพพระครูประโชติรัตนานุรักษ์ จำนวน 4,000 คน รวมถึงพระสงฆ์ในภาคใต้และประเทศมาเลเซียกว่า 300 รูปเดินทางมาสรงน้ำเพื่อไว้อาลัย ที่ใช้เวลากว่า 4 ชั่วโมงจึงแล้วเสร็จ

วันที่ 20 มกราคม ได้มีตัวแทนจุฬาราชมนตรี เดินทางมาร่วมงานพิธีบำเพ็ญกุศลพระครูประโชติรัตนานุรักษ์ ซึ่งก่อนหน้านี้ ตัวแทนจุฬาราชมนตรีได้เดินทางเข้าเยี่ยมอาการของพระที่รอดชีวิตจากเหตุการณ์ โดยไม่ต้องการให้เกิดความเข้าใจผิดและความแตกแยกระหว่างศาสนา นอกจากนี้ ในแต่ละวันได้มีชาวมุสลิมเดินทางมาเพื่อให้กำลังใจและแสดงความเสียใจเป็นจำนวนมาก ทางวัดจึงจัดให้มีครัวมุสลิมต้อนรับทุกวันจนเสร็จพิธี

ส่วนบริษัท ไทยประกันชีวิต จำกัด (มหาชน) ได้แสดงความเสียใจต่อกรณีคนร้ายยิงพระที่วัดรัตนานุภาพ และอนุมัติเงินสินไหมแก่พระครูประโชติรัตนานุรักษ์ จำนวนกว่า 450,000 บาท

ผลที่ตามมา
----------

จากมรณกรรมของพระครูประโชติรัตนานุรักษ์ ส่งผลให้พลเอก ประยุทธ์ จันทร์โอชา นายกรัฐมนตรีไทย ประณามการกระทำของผู้ก่อเหตุ และกำชับให้เจ้าหน้าที่ไล่ล่าคนร้ายมาลงโทษ เช่นเดียวกับสำนักจุฬาราชมนตรี ที่ออกแถลงการณ์ประณามการกระทำที่ไร้มนุษยธรรม ละเมิดต่อคำสอนของทุกศาสนา และขอให้รัฐบาลจับกุมผู้ก่อเหตุมาลงโทษตามกฎหมาย

ขณะที่พลโท พรศักดิ์ พูลสวัสดิ์ แม่ทัพภาคที่ 4 ได้เดินทางมาค้างแรมที่วัด และขอให้พระพิจารณางดบิณฑบาตทั่วพื้นที่ชายแดนใต้ โดยให้ชาวพุทธจัดภัตตาหารไปถวายพระที่วัดแทน รวมทั้งพลตำรวจโท รณศิลป์ ภู่สาระ ผู้บัญชาการตำรวจภูธรภาค 9 ที่เดินทางมาตรวจสอบจุดเกิดเหตุ กระทั่งมีการทราบถึงเบาะแสผู้ก่อเหตุ และได้ให้ตำรวจพร้อมหน่วยงานความมั่นคง เร่งติดตามตัวมาดำเนินคดี

ต่อมา สุวพันธุ์ ตันยุวรรธนะ รัฐมนตรีประจำสำนักนายกรัฐมนตรี ได้เป็นประธานการประชุมหารือแก้ปัญหาและเยียวยาพระสงฆ์ที่ได้รับผลกระทบ ร่วมกับสำนักงานพระพุทธศาสนาแห่งชาติ และพลเอก อภิรัชต์ คงสมพงษ์ ผู้บัญชาการทหารบก ได้เชิญชวนให้ทหารที่สมัครใจ เข้าร่วมอุปสมบทในวัดที่อยู่ในพื้นที่จังหวัดชายแดนภาคใต้ เพื่อช่วยรักษาความปลอดภัย รวมถึงสร้างความมั่นใจแก่พระสงฆ์และประชาชน

ส่วนหะยีสะมะแอ ท่าน้ำ อดีตแกนนำพูโล กล่าวว่า ปัจจุบันสังคมไม่ยอมรับการใช้แนวทางความรุนแรงแล้ว โดยเฉพาะอย่างยิ่งควรละเว้นการก่อเหตุกับเด็ก สตรี คนชรา และผู้นำศาสนา

การไว้อาลัย
-----------

วันที่ 19 มกราคม พ.ศ. 2562 สมเด็จพระเจ้าอยู่หัวมหาวชิราลงกรณ บดินทรเทพยวรางกูร และพระบรมวงศ์ ทรงพระกรุณาโปรดเกล้าโปรดกระหม่อมให้รองผู้ว่าราชการจังหวัดนราธิวาสเชิญพวงมาลาพระราชทานและพวงมาลาประทาน ไปวางที่หน้าหีบศพ และวันที่ 20 มกราคม สมเด็จพระเจ้าอยู่หัวมหาวชิราลงกรณ บดินทรเทพยวรางกูร โปรดเกล้าโปรดกระหม่อมให้พลเอก ไพบูลย์ คุ้มฉายา องคมนตรี เดินทางมาเพื่อให้กำลังใจชาวบ้านและพระสงฆ์ที่ได้รับผลกระทบ อีกทั้งได้พูดคุยกับบิดาของพระครูประโชติรัตนานุรักษ์ และมอบสิ่งของพระราชทาน

พระครูประโชติรัตนานุรักษ์ ได้รับการยกย่องจากไพบูลย์ นิติตะวัน หัวหน้าพรรคประชาชนปฏิรูป ในฐานะตัวอย่างของพระภิกษุที่เสียสละอุทิศตนเพื่อทำนุบำรุงพระพุทธศาสนา นอกจากนี้ พระมหาวุฒิชัย วชิรเมธี ได้โพสต์ข้อความธรรมเพื่อไว้อาลัยต่อการจากไปผ่านทางเฟซบุ๊ก

สิ่งสืบทอด
----------

พระครูประโชติรัตนานุรักษ์ เป็นผู้สร้างวัดรัตนานุภาพ ที่อำเภอสุไหงปาดี จังหวัดนราธิวาส ด้วยตนเอง โดยสร้างศาลาหลังแรก เป็นศาลาการเปรียญ ที่ให้ชื่อ "ธรรมานุภาพ" จากนั้น ท่านได้สร้างศาลาโรงฉัน ที่ให้ชื่อ "สังฆานุภาพ" และพระอุโบสถ ที่ให้ชื่อ "พุทธานุภาพ"

ดูเพิ่ม
-------

* ดอเลาะ สะไร โต๊ะอิหม่ามที่ถูกลอบยิงเสียชีวิตช่วงไล่เลี่ยกัน

อ้างอิง
-------

1. 1 2 3 4 5 6 7  อาลัย"พระนักพัฒนาใต้" พระครูประโชติรัตนานุรักษ์ : ข่าวสดออนไลน์[*ลิงก์เสีย*]
2. ↑  จากหลานถึง"หลวงอา" สิ้นที่พึ่งทางใจถูก"โจรใต้"ยิงดับ - เดลินิวส์
3. 1 2  วันนี้พื้นที่ชายแดนภาคใต้ ใครที่กำลังหลงกลกันแน่? - เดลินิวส์
4. ↑  ท่านสอนให้เราปลง... ลูกศิษย์สุดอาลัย "พระสว่าง" เจ้าอาวาสถูกยิงมรณภาพ
5. 1 2 3  "ไพบูลย์" ยก 'พระครูประโชติรัตนานุรักษ์' เป็นตัวอย่างพระภิกษุผู้เสียสละอุทิศตน
6. 1 2 3  'ฮิวแมนไรท์ วอทช์' ประณามคนยิงพระ ในวัดชายแดนใต้ คืออาชญากรสงคราม!
7. ↑  "บ้านเมือง - #ฆาตกรรมสันติภาพ!!!พระครูประโชติรัตนานุรักษ์". คลังข้อมูลเก่าเก็บจากแหล่งเดิมเมื่อ 2019-01-23. สืบค้นเมื่อ 2019-01-26.
8. 1 2  Thailand: Insurgents Kill Buddhist Monks - Human Rights Watch (อังกฤษ)
9. 1 2  ชาวบ้าน จชต. กว่าห้าหมื่นคน เดินขบวนต้านความรุนแรง - BenarNews
10. ↑  ย้อนดูวาทะเจ้าคณะสุไหงปาดี "ผมไม่หนี.. ถ้าไม่ตายไม่ขอเลิกทำความดี" ก่อนถูกยิงมรณภาพ
11. ↑  เปิดประวัติพระครูประโชติ:เจ้าอาวาส-เจ้าคณะอำเภอวัย 44 เด็กหมู่บ้านมุสลิม พระผู้ถือคัมภีร์ไม่ตายไม่เลิกทำความดี
12. ↑  ผู้แทนพิเศษของรัฐบาลประธานฉลองสัญญาบัตรพัดยศของพระครูประโชติรัตนานุรักษ์[*ลิงก์เสีย*]
13. ↑  "ประกาศสำนักนายกรัฐมนตรี เรื่อง พระราชทานสัญญาบัตรตั้งสมณศักดิ์" (PDF). *ราชกิจจานุเบกษา*. **125** (3 ข): 46. 14 มกราคม 2551. สืบค้นเมื่อ 27 มกราคม 2562. `{{cite journal}}`: ตรวจสอบค่าวันที่ใน: `|accessdate=` (help)
14. 1 2  แม่ทัพภาค 4 ของดบิณฑบาตทั่วชายแดนใต้ หลังเหตุคนร้ายยิงวัด จ.นราธิวาส จนมีพระมรณภาพ
15. ↑  อุกอาจ!บุกยิงถล่มกลางวัดนราธิวาส พระสงฆ์มรณภาพ 2 รูป - ข่าว TNN 24
16. ↑  15 ปี "พระมรณภาพ" 21 รูปจากเหตุความรุนแรงชายแดนใต้
17. ↑  สมเด็จพระสังฆราชโปรดให้รับการศพ 'พระครูประโชติรัตนานุรักษ์' พร้อมพระภิกษุที่มรณภาพไว้ในพระสังฆราชานุเคราะห์
18. ↑  มทภ.4 พร้อมชาวไทยพุทธร่วมสรงน้ำศพพระที่ถูกโจรใต้ลอบยิงถึงวัด - ไทยรัฐ
19. ↑  ตัวแทนจุฬาราชมนตรีเข้าเยี่ยมพระสงฆ์ เหตุยิงถล่มวัดนราฯ
20. ↑  "นราฯจัดครัวมุสลิมรับคนร่วมงานศพวัดรัตนานุภาพ - innnews". คลังข้อมูลเก่าเก็บจากแหล่งเดิมเมื่อ 2019-01-23. สืบค้นเมื่อ 2019-01-26.
21. ↑  ไทยประกันชีวิตเร่งจ่ายสินไหมมรณกรรม คนร้ายใช้อาวุธปืนยิงพระวัดรัตนานุภาพกว่า 450,000 บาท[*ลิงก์เสีย*]
22. ↑  นายกฯ สั่งไล่ล่าคนร้ายมาลงโทษให้ได้ ประณามยิงพระนราธิวาสอุกอาจ[*ลิงก์เสีย*]
23. ↑  สำนักจุฬาราชมนตรี "ประณาม" ฆ่าพระสงฆ์-เด็กชายแดนใต้ ชี้บาปหนา พระเจ้าลงโทษแน่![*ลิงก์เสีย*]
24. 1 2  แม่ทัพภาค 4 นอนวัดทั้งคืน เผยคนร้ายก่อเหตุขณะฉันน้ำชา - ช่อง One 31
25. ↑  เร่งติดตามผู้ก่อเหตุบุกยิงพระ อ.สุไหงปาดี จ.นราธิวาส
26. ↑  เร่งพิสูจน์ดีเอ็นเอ-ตรวจปลอกกระสุน หาหลักฐานคนร้าย ยิงพระมรณภาพ
27. ↑  "สุวพันธ์" กำชับ พศ.ช่วยเหลือพระสงฆ์จากเหตุรุนแรงภาคใต้
28. ↑  ผบ.ทบ.ชวนทหารบวชในวัด 3 จังหวัดชายแดนใต้
29. ↑  ร.10 พระราชทานพวงมาลาหลวง วางหน้าหีบศพ ‘พระครูประโชติ’ ถูกกราดยิงในวัดที่นราธิวาส
30. ↑  "องคมนตรี" ตรวจเยี่ยมวัดรัตนานุภาพ ให้กำลังใจพระสงฆ์-ชาวบ้าน : PPTVHD36
31. ↑  "ท่านว.วชิรเมธี" โพสต์ข้อความธรรม อาลัยสูญเสีย"คณะสงฆ์วัดรัตนานุภาพ"
32. ↑  เผย คุยครั้งสุดท้าย 'หลวงพี่สว่าง' แม้ชายแดนใต้จะเสี่ยง จะหยัดสู้ เพื่อไม่ให้วัดร้าง!
33. ↑  อาลัย "หลวงพี่สว่าง" ลั่นยอมอยู่พื้นที่เสี่ยง หวังเป็นที่พึ่งให้ชาวบ้าน ไม่อยากให้มีวัดร้าง
34. ↑  "พระมหาอภิชาติฯ" โพสต์อาลัยพระครูประโชติรัตนานุรักษ์ ตัวเล็ก หัวใจเด็ดเดี่ยว "ไม่ตายไม่ขอเลิกทำความดี"

แหล่งข้อมูลอื่น
---------------

**ฟังเสียงบทความนี้** (info/dl)   

noicon
บทความเสียงวิกิพีเดีย
ไฟล์เสียงนี้ถูกสร้างขึ้นจากรุ่นของบทความ "พระครูประโชติรัตนานุรักษ์ (สว่าง จนฺทวํโส)" เมื่อวันที่ 27 มีนาคม พ.ศ. 2562 และอาจไม่ใช่การแก้ไขล่าสุด (วิธีใช้เสียง)
**บทความเสียงเพิ่มเติม**